Det siger sig selv, at det var et protestvalg: De fire gamle regeringspartier har nu kun omkring halvdelen af stemmerne i Danmark, mens de nye protestpartier har den anden halvdel.

Men spørgsmålet er, hvad det var en protest imod.

Valget var for det første ikke en protest imod det politiske system i Danmark, men snarere en tillidserklæring til det. Der var igen en i forhold til andre liberale demokratier bemærkelsesværdigt høj stemmeprocent.